Svjetski dan učitelja – 5. listopada

Učitelji diljem svijeta 5. listopada slave svoj dan. Svjetski dan učitelja proglasio je UNESCO 1994. godine u spomen na isti datum 1966. godine kada je potpisana Preporuka o statusu učitelja. Obilježavanjem ovog dana želi se pružiti podrška učiteljima u radu i izraziti poštovanje prema učiteljskoj struci. Također, naglašava se vrijednost i važnost učiteljskog poziva u oblikovanju odgojno-obrazovnog procesa, ali i u razvoju cjelokupnog društva.

U našoj školi, u obilježavanje Svjetskog dana učitelja, uključili su se učenici 2. d i 3. d razreda koji su s profesoricom hrvatskoga jezika Anom Marijom Međimorec izradili prigodni pano **„Hrvatski književnici – učitelji i učiteljice“** koji možete pogledati na staklenom zidu pokraj učionice 2-015.

**Ela Šprem**, učenica 2. d razreda, napisala je i prigodnu pjesmu „Učitelji“.

UČITELJI

Moja prva učiteljica bila je stroga,

ali danas mi je drago dok se sjetim toga.

Red, rad i disciplina,

naša bili su vrlina.

Zbog nje, mi danas nemamo problema,

bila je najbolja, tu nema dilema.

Više smo razrede savladali samo tako,

ali da nije bilo učitelja, ne bi bilo lako.

Iako ponekad, nisu nam baš dragi,

učitelji ne smiju biti blagi.

Upisali smo školu koju smo htjeli,

učitelja ima raznih, što nas ne veseli.

Ima jedna stvar koju nas uče:

„Zagrij stolicu kod kuće!“

Hvala im na znanju koje nam daju,

i što nam prenose sve što znaju.

Učitelji su važni jer najbitnije što rade

je to što našu budućnost grade!

**Svim profesorima želimo sretan *Svjetski dan učitelja*.**

Ana Marija Međimorec, mag. educ. hist. et philol. croat.